Consilierii locali ai Puterii şi primarul oraşului Focşani s-au certat cu reprezentanţii Ppoziţiei încă de la începutul şedinţei Consiliului Local de joi. Cearta a ţinut zeci de minute şi, deoarece nu se înţelegea nimic, un cetăţean care asista la şedinţă a vrut să plece.

„Hai acasă”, zice cetăţeanul nervos şi plictisit din cauza scandalului din timpul şedinţei. Imediat, unul dintre consilierii puterii i se adresează cetăţeanului nemulţumit şi îi cere acestuia să îi împuşte pe opozanţi.

„Ăştia nu votează niciun proiect la Focşani, din cauza lor dom`le, stai aici să vezi, ia pistolul şi îi împuşcă, ai fost militar... Uite, nu votează niciun proiect, stau, nu votează nimic”, se aude vocea consilierului local.

Pentru că cetăţeanul îi reproşează că nu are şapte ani de acasă, consilierul răspunde din nou agresiv: „Matale ai şapte ani, bre? Lasă-mă (...) în pace”, spune alesul local.

Scandalul a continuat şi după aceste afirmaţii, fără ca şefii de şedinţă să poată să oprească discuţiile în contradictoriu şi pe ton ridicat. Şedinţa a ţinut peste două ore şi a fost transmisă în direct pe contul de Facebook al Primăriei Focşani.